Suits (cyfres deledu)

Cyfres deledu drama gyfreithiol Americanaidd yn yr iaith Saesneg yw Suits. Mae wedi'i chreu a'i hysgrifennu gan Aaron Korsh, a'i chynhyrchu gan Universal Cable. Dangoswyd Suits am y tro cyntaf ar rwydwaith USA ar 23 Mehefin 2011. Mae'r rhaglen wedi'i gosod mewn cwmni cyfreithiol (ffuglennol) yn Ninas Efrog Newydd. Canolbwynt y rhaglen yw Mike Ross, dyn ifanc talentog a adawodd y coleg heb gwblhau ei astudiaethau, sy'n cael gwaith fel cyfreithiwr cyswllt i Harvey Specter, er nad yw erioed wedi mynychu ysgol gyfraith. Mae'r rhaglen yn dilyn hynt a helyntion Harvey a Mike wrth ymdrin â gwahanol achosion tra'n ceisio cadw cyfrinach Mike yn ddiogel. Mae Suits wedi'i enwebu am nifer o wobrau ers 2012, gyda Gina Torres a Patrick J. Adams yn derbyn clod fel unigolion am eu rhannau fel Jessica Pearson a Mike Ross. Yn ychwanegol at ddau enwebiad yn cydnabod ei rhan fel actores ategol, derbyniodd Torres wobr am Berfformiad Rhagorol mewn Cyfres Deledu yng Ngwobrau Impact NHMC yn 2013. Cafodd Adams ei enwebu am Berfformiad Rhagorol gan Actor Gwrywaidd mewn Cyfres Ddrama yng Ngwobrau Urdd yr Actorion Sgrin yn 2012, ac mae'r rhaglen ei hun wedi'i henwebu ddwywaith yng Ngwobrau Dewis y Bobl. Yn Awst 2016, cafodd y rhaglen ei hadnewyddu am seithfed tymor/cyfres o 16 pennod, gyda'r bennod gyntaf yn cael ei darlledu ar 12 Gorffennaf 2017.